ทองคำปิดบวก 3.40ดอลล์
สัญญาทองคำตลาดนิวยอร์กปิดบวก ได้แรงหนุนจากการพุ่งขึ้นของราคาน้ำมันดิบ และผลประกอบการโกลด์แมน แซคส์
21 เม.ย. 2553

สัญญาทองคำตลาดนิวยอร์กปิดบวก ได้แรงหนุนจากการพุ่งขึ้นของราคาน้ำมันดิบ และผลประกอบการโกลด์แมน แซคส์
สัญญาทองคำ COMEX (Commodity Exchange) ส่งมอบเดือนมิ.ย.ดีดขึ้น 3.40 ดอลลาร์ ปิดที่ระดับ 1,139.20 ดอลลาร์/ออนซ์ เคลื่อนตัวในช่วง 1,134.00-1,146.80 ดอลลาร์
ขณะที่สัญญาโลหะเงินส่งมอบเดือนพ.ค.ปิดที่ 17.821 ดอลลาร์/ออนซ์ เพิ่มขึ้น 9.00 เซนต์ และสัญญาโลหะทองแดงส่งมอบเดือนก.ค.เพิ่มขึ้น 1.75 เซนต์ ปิดที่ 3.5355 ดอลลาร์/ปอนด์
ส่วนสัญญาพลาตินัมส่งมอบเดือนก.ค.ปิดที่ 1,721.80 ดอลลาร์/ออนซ์ พุ่งขึ้น 25.20 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 551.40 ดอลลาร์/ออนซ์ เพิ่มขึ้น 17.70 ดอลลาร์
ภาวะการซื้อขายในตลาดทองคำนิวยอร์กเป็นไปอย่างคึกคักหลังจากโกลด์แมน แซคส์ กรุ๊ป อิงค์ เปิดเผยผลกำไรไตรมาสแรกของปี 2553 พุ่งขึ้นเกือบสองเท่า มาอยู่ที่ระดับ 3.3 พันล้านดอลลาร์ หรือ 5.59 ดอลลาร์ต่อหุ้น จากระดับ 1.81 พันล้านดอลลาร์ หรือหุ้นละ 3.39 ดอลลาร์ในปีก่อน เนื่องจากธุรกิจค้าหลักทรัพย์ของบริษัททำรายได้แข็งแกร่งแซงหน้าบริษัทอื่นๆในอุตสาหกรรมการเงิน
นอกจากนี้ สัญญาทองคำยังได้แรงหนุนจากการพุ่งขึ้นของราคาน้ำมันดิบ NYMEX หลังจากการปิโตรเลียมสหรัฐ (API) รายงานสต็อกน้ำมันดิบของสหรัฐร่วงลงในรอบสัปดาห์ที่แล้ว ซึ่งสะท้อนถึงดีมานด์พลังงานที่แข็งแกร่ง
กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ได้ถือครองทองคำที่ระดับ 1,141.041 ตัน ณ วันที่ 19 เม.ย.  ซึ่งไม่เปลี่ยนแปลงจากวันที่ 9 เม.ย.